
Arvoisa puheenjohtaja
Työllisyyden ja sosiaaliasioiden valiokuntaa on pyydetty antamaan edellä mainitussa menettelyssä lausunto valiokunnallenne. Valiokunta päätti antaa kyseisen lausunnon kirjeen muodossa.
Työllisyyden ja sosiaaliasioiden valiokunta käsitteli edellä mainittua asiaa kokouksessaan 19. maaliskuuta 2024 ja päätti pyytää asiasta vastaavaa budjettivaliokuntaa sisällyttämään jäljempänä esitetyt ehdotukset päätöslauselmaesitykseen, jonka se myöhemmin hyväksyy.

EHDOTUKSET
A.	ottaa huomioon, että Saksa jätti 15. marraskuuta 2023 hakemuksen EGF/2023/003 DE/Vallourec EGR:n rahoitustuen saamiseksi sen jälkeen, kun Vallourec (Vallourec Deutschland GmbH (VAD)) oli vähentänyt työntekijöitä Saksassa; 
B.	ottaa huomioon, että hakemus koskee 1 518:aa VAD:stä työttömäksi jäänyttä työntekijää; ottaa huomioon, että kyseinen yritys toimii toimialalla, joka on luokiteltu NACE Rev. 2:n kaksinumerotasoon 24 (Metallien jalostus); ottaa huomioon, että yrityksen toteuttamat työntekijävähennykset on tehty Düsseldorfin alueella;
C.	ottaa huomioon, että komissio kelpuutti tämän Saksan hakemuksen käyttäen perusteena EGR-asetuksen 4 artiklan 2 kohdan a alakohdan toimintakriteeriä, jossa edellytyksenä on vähintään 200 työntekijän vähentäminen neljän kuukauden viiteajanjakson aikana jäsenvaltiossa sijaitsevassa yrityksessä, mukaan lukien työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, joiden työskentely on loppunut;
D.	ottaa huomioon, että komissio hyväksyi 29. helmikuuta 2024 ehdotuksen päätökseksi EGR:n varojen käyttöönottamisesta Saksan hyväksi, jotta voidaan tukea 835:n kohteena olevan edunsaajan eli VAD:n irtisanomien työntekijöiden paluuta työmarkkinoille; 
E.	ottaa huomioon, että yritys Vallourec Deutschland GmbH (VAD) on ranskalaisen Vallourec S.A:n saksalainen tytäryhtiö; ottaa huomioon, että yritys valmisti saumattomia kuumavalssattuja teräsputkia kahdessa terästehtaassaan Saksassa, Düsseldorfissa ja Mülheim an der Ruhrissa, jotka ovat naapurikaupunkeja; ottaa huomioon, että vuosien taloudellisten tappioiden jälkeen vuonna 2018 käynnistettiin rakenneuudistus- ja supistamistoimenpiteitä sekä erityinen elpymissuunnitelma; ottaa huomioon, että työntekijät osoittivat halukkuutta tehdä vahvoja myönnytyksiä tuotantolaitosten pelastamiseksi; ottaa huomioon, että rakenneuudistuksen vuoksi on silti menetetty jo yli 1 400 työpaikkaa vuodesta 2015 lähtien; 
F.	ottaa huomioon, että Vallourec S.A. päätti vuonna 2021 myydä saksalaiset putkitehtaansa ja siirtää tuotantoa Brasiliaan; ottaa huomioon, että kaikki yritykset myydä tuotantolaitokset epäonnistuivat, mikä johti laitosten lopulliseen sulkemiseen ja jäljellä olevan työvoiman jäämiseen työttömäksi viimeistään 1. tammikuuta 2025 (kolmessa vaiheessa siten, että ensimmäinen työntekijäerä poistui yrityksestä 1. tammikuuta 2024 mennessä, toinen erä lähtee 1. heinäkuuta 2024 mennessä ja kolmas erä 1. tammikuuta 2025 mennessä); 
G. 	ottaa huomioon, että VAD suostui perustamaan kutakin irtisanomiserää varten siirtymäkauden yrityksen ja että se on myös tarjonnut varhaiseläkejärjestelyä vuonna 1966 tai sitä aikaisemmin syntyneille ja vapaaehtoista eläkejärjestelyä niille, jotka eivät välttämättä enää tarvitse apua uuden työpaikan hankkimiseen;
H.	ottaa huomioon, että näillä työntekijävähennyksillä odotetaan olevan huomattavia kielteisiä vaikutuksia alueen talouteen, johon on kohdistunut viime vuosikymmeninä suuria rakenteellisia muutoksia, joiden myötä valmistusteollisuuden ja etenkin metalliteollisuuden työpaikat ovat vähentyneet huomattavasti; ottaa huomioon, että irtisanomisten odotetaan nostavan työttömyysastetta Mülheimissa 11,6 prosenttia ja Düsseldorfissa 5,6 prosenttia; 
I.	ottaa huomioon, että alueen paikalliset työmarkkinat vaihtelevat suuresti, sillä Mülheimissa työttömyyttä on paljon ja Düsseldorfissa työpaikkoja on erittäin paljon palvelualalla; ottaa huomioon, että työttömiksi jääneiden työntekijöiden taitoprofiilit eivät vastaa työmarkkinoiden tarvetta; ottaa huomioon, että useimmilla kyseisistä työntekijöistä on takanaan jo pitkä työura, he ovat työskennelleet VAD:ssä pitkään ja heidän muodollinen pätevyytensä on tasoa, joka on kilpailukyvytön nykyisillä työmarkkinoilla; ottaa huomioon, että työntekijöiden varustaminen täydennys- ja uudelleenkoulutuksen kautta sellaisilla taidoilla, joita työmarkkinoilla tarjolla olevissa korkeaa ammattitaitoa vaativissa tehtävissä tarvitaan, ei siksi ole mikään helppo tehtävä – etenkään kun niin moni menettää työnsä samaan aikaan; 
J.	ottaa huomioon Saksan ilmoittaneen, että yksilöllisten palvelujen koordinoitu paketti on laadittu työmarkkinaosapuolia kuullen asetuksen (EU) 2021/691 7 artiklan 4 kohdan mukaisesti; 
K.	ottaa huomioon Saksan vahvistaneen, että EGR:n rahoitustukea saaviin toimiin ei saada tukea muista unionin rahoitusvälineistä;
L.	ottaa huomioon, että EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093 8 artiklassa säädetään.
Työllisyyden ja sosiaaliasioiden valiokunta pyytää näin ollen asiasta vastaavaa budjettivaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	muistuttaa, että EGR:n tavoitteena on osoittaa solidaarisuutta edunsaajille ja tarjota heille tukea; toteaa, että EGR:n rahoitustuki olisi keskitettävä ensisijaisesti aktiivisiin työvoimapoliittisiin toimenpiteisiin ja yksilöllisiin palveluihin, joilla pyritään integroimaan edunsaajat nopeasti takaisin ihmisarvoisiin ja kestäviin työpaikkoihin joko entisellä toimialalla tai sen ulkopuolella; korostaa, että on tärkeää valmistella työntekijöitä vihreämpään ja digitaalisempaan eurooppalaiseen talouteen, jota tarvitaan kipeästi; muistuttaa tässä yhteydessä, että unionilla on merkittävä rooli oikeudenmukaisen siirtymän edellyttämien pätevyyksien rahoittamisessa, myös EGR:n kautta, Euroopan vihreän kehityksen ohjelman mukaisesti; 
2.	on yhtä mieltä komission kanssa siitä, että EGR-asetuksen 4 artiklan 2 kohdan a alakohdassa säädetyt edellytykset täyttyvät ja että Saksa on oikeutettu saamaan kyseisen asetuksen mukaista rahoitustukea 2 984 627 euroa eli 60 prosenttia 4 974 379 euron kokonaiskustannuksista, joista yksilöllisten palvelujen osuus on 4 783 057 euroa ja valmistelu-, hallinnointi-, tiedotus-, mainonta-, valvonta- ja raportointitoimien osuus 191 322 euroa;
3.	panee tyytyväisenä merkille, että Saksan EGR-hallintoviranomainen on marraskuusta 2022 lähtien käynyt irtisanovan yrityksen, siirtymäkauden yrityksen perustamisen tehtäväkseen saaneen toimeksisaajan, julkisen työvoimapalvelun ja Nordrhein‑Westfalenin osavaltion asianomaisten viranomaisten kanssa keskusteluja mahdollisesta EGR-hakemuksesta ja että yhteisestä toimintasuunnitelmasta sovittiin 13. helmikuuta 2023;
4.	toteaa, että hakemus koskee 1 518:aa Vallourec Deutschland GmbH (VAD) -yrityksen työttömäksi jäänyttä työntekijää; toteaa lisäksi, että kohteena olevien edunsaajien määrä on 835 työntekijää; painottaa, että 73,5 prosenttia kohteena olevista edunsaajista on
30–54-vuotiaita ja 20,1 prosenttia yli 54-vuotiaita, 89,1 prosentilla on keskiasteen tai keskiasteen jälkeinen koulutus tai sitä matalampi koulutus ja että 95,6 prosenttia kohteena olevista edunsaajista on miehiä; painottaa lisäksi, että näiden ryhmien erityistarpeet olisi otettava huomioon yksilöllisiä palveluja tarjottaessa, ottaen erityisesti huomioon heidän osaamisprofiilinsa ja paikallisten työmarkkinoiden tilanne;
5.	painottaa Saksan vahvistaneen, että EGR:stä tuettaviin toimiin ei saada tukea muista unionin rahoitusvälineistä;
6.	palauttaa mieliin, että työntekijöille EGR-asetuksen 8 artiklan 7 kohdan h alakohdan mukaisesti tarjottavat yksilölliset palvelut koostuvat seuraavista toimista: a) täydennyskoulutus, b) neuvonta ja ammatillinen ohjaus / aktivointitoimet, c) yrityksen perustamista koskeva neuvonta, d) avustukset yrityksen perustamista varten, e) työnhakuneuvonta, f) kannustimet ammattitaidon kehittämiseen, g) muut kannustimet ja h) koulutusavustus;
7.	suhtautuu erittäin myönteisesti ehdotettuun digitaalisia perustaitoja (Digitale Grundqualifizierung) koskevaan toimenpiteeseen, joka auttaa digiteollisella aikakaudella tarvittavien taitojen jakamisessa EGR-asetuksen 7 artiklan 2 kohdan mukaisesti; toteaa, että tämä toimenpide on tarkoitettu erityisesti niille, joiden digitaaliset taidot ovat erittäin heikot tai täysin olemattomat; pitää myönteisenä, että osallistujat saavat kannettavan tietokoneen kurssin seuraamista ja kotona tehtäviä harjoituksia varten ja että huomiota kiinnitetään erityisesti soveltaviin taitoihin, joiden avulla osallistujat voivat hyödyntää nettityökaluja työnhaussa;
8.	palauttaa mieliin, että EGR-asetuksen 7 artiklan 2 kohdan b alakohdassa säädetään yksilöllisten palvelujen koordinoituun pakettiin sisältyvien erityisten kestoltaan rajoitettujen toimenpiteiden mahdollisuudesta, muun muassa lastenhoitoavustusten maksamisesta, jotta voidaan helpottaa työnhakijoiden osallistumista ehdotettuihin toimiin.

